গ্রসের জিজ্ঞাসার জবাব জানা নেই, তবু প্রসঙ্গটা মনে পড়ল এক খবরে। অক্সফোর্ড বিশ্ববিদ্যালয়ের বোদলেয়ান লাইব্রেরি জানিয়ে দিল, ভারতে ০ চিহ্নের ব্যবহার এত দিন যা ভাবা হয়েছিল, তার চেয়ে অনেক বেশি প্রাচীন। প্রায় পাঁচশো বছর আগেকার। ভারতে ০ চিহ্নের প্রাচীনতম নিদর্শন বলতে জানা ছিল গ্বালিয়র শহরের কাছে ছোট্ট এক মন্দিরের গায়ে খোদাই করা লিপি। যা জানাচ্ছে, মন্দিরের সীমানা ২৭০ হাতx১৮৭ হাত এবং মন্দিরে দৈনিক পূজা উপচার ৫০টি মালা। ২৭০ এবং ৫০— এই দুটি সংখ্যায় জ্বলজ্বল করছে দুটি ০। মন্দিরের গায়ে এক ফলক। যা থেকে বোঝা যায় তার স্থাপনকাল ৮৭৫-৮৭৬ খ্রিস্টাব্দ। বিশেষজ্ঞরা ধরে নিয়েছিলেন, ওই নবম শতাব্দীই ভারতে ০ চিহ্নের প্রচলনের সময়। বোদলেয়ান লাইব্রেরি খবর দিল, ভারতে ০-এর ব্যবহার চালু ছিল তৃতীয় কিংবা চতুর্থ শতাব্দীতেও।